Folketing
2010-04-26

Med andre ord får personer, der får deres arbejdsskadeerstatning udbetalt månedligt, mere ud af skattereformen end personer, der får deres arbejdsskadeerstatning udbetalt som et engangsbeløb. Den urimelige forskel vil lovforslaget rette op på. Det er i hvert fald hensigten. For at rette op på forskellen vil lovforslaget bl.a. hæve erstatningsbeløbet fra 80 til 83 pct. af årslønnen før arbejdsulykken. Det skulle gerne øge arbejdsgivernes udgifter. Samtidig vil forslaget betyde, at arbejdsmarkedsbidraget trækkes ud af den årsløn, som erstatningen bliver beregnet ud fra. Det vil sænke arbejdsgivernes udgifter. Endelig vil engangserstatningerne blive tilpasset til de nye skattesatser i 2011. Lovforslaget vil altså sikre en ligelig behandling af personer, der får deres arbejdsskadeerstatning udbetalt som et månedligt beløb frem til pensionsalderen, og personer, der får deres arbejdsskadeerstatning udbetalt som et engangsbeløb. Det synes vi Konservative er ret og rimeligt. Derudover indeholder lovforslaget tre andre elementer, som jeg vil kommentere i korte træk. Det første element er, at reglerne for fastsættelse af indkomsten i året før arbejdsskaden ændres en smule.